Geldwa deur gewapende rowers oopgeblaasFoto: Verskaf. Die polisie in Rakgoadi in Limpopo is op soek na ŉ groep gewapende verdagtes wat Donderdagoggend ŉ transitovoertuig naby die Letebejane-nedersetting oopgeblaas het. Lt.kol. Moatshe Ngoepe, woordvoerder van die polisie, het gesê die voorval het omstreeks 08:30 op die kruising van die Apel- en Leeuwfontein-paaie plaasgevind. “Die transitovoertuig het in die gebied gery toe die bestuurder ŉ wit Mercedes Benz-motor en ŉ blou Volvo gewaar. Die insittendes het op die transitovoertuig losgebrand totdat die voertuig van die pad af getrek het,” het Ngoepe gesê. Volgens Ngoepe het die verdagtes daarin geslaag om die veiligheidswa met ŉ ploftoestel oop te blaas, maar kon hulle nie daarin slaag om die geld te steel voor hulle van die toneel gevlug het nie. Die polisie is na die toneel ontbied en het blitsig gereageer en langs die pad die verdagtes se voertuie opgemerk. “Die insittendes het swart koeëlvaste baadjies gedra en het op die polisie losgebrand. Die polisie het teruggeskiet totdat die verdagtes weggejaag en verdwyn het.” Volgens Ngoepe is daar nie verdagtes of polisiebeamptes tydens die skietery beseer nie. Die twee voertuie wat deur die verdagtes gebruik is, is later verlate op verskillende plekke aangetref. Die polisie het beslag gelê daarop en is tans besig om die oorsprong van dié voertuie te bepaal. Die verdagtes in dié voorval is steeds nie bekend nie en daar is nog niemand in hegtenis geneem nie. Enigiemand met inligting wat tot die inhegtenisneming van die verdagtes kan lei kan kapt. Richard Boshomane by 079 894 5501 kontak. Foto: Verskaf.